
STANOVISKO
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do svojho návrhu uznesenia, ktorý prijme, tieto body:
1.berie na vedomie výrazný nárast počtu prípadov Európskej prokuratúry, ktorý v roku 2024 dosiahol 2 666 aktívnych vyšetrovaní, pričom takmer 30 % z nich malo cezhraničný rozmer, ako aj výrazné zvýšenie miery obžaloby (47 %) a zmrazenia aktív, ktoré požadovali európski delegovaní prokurátori;
2.	konštatuje, že v roku 2024 Európska prokuratúra spracovala 6 547 oznámení o trestných činoch, čo predstavuje nárast o 56 % v porovnaní s rokom 2023 a je spôsobené najmä výrazným nárastom počtu správ od súkromných subjektov (nárast o 85 %) a vnútroštátnych orgánov (nárast o 12 %), čo svedčí o lepšom odhaľovaní podvodov poškodzujúcich finančné záujmy Únie v zúčastnených členských štátoch a väčšej informovanosti verejnosti o úlohe Európskej prokuratúry; 
3.	poukazuje na rastúci počet prípadov súvisiacich s cezhraničnými podvodmi v oblasti DPH, ktoré predstavujú viac ako polovicu odhadovaných škôd, ktoré vyšetrovala Európska prokuratúra; ďalej berie na vedomie výrazný nárast počtu vyšetrovaní týkajúcich sa implementácie finančných prostriedkov nástroja NextGenerationEU (nárast o 25 %); 
4. 	zdôrazňuje, že prevažnú väčšinu vyšetrovaní podvodov a iných trestných činov poškodzujúcich rozpočet EÚ naďalej sťažujú rozdielne vnútroštátne právne predpisy a nerovnomerné úsilie členských štátov o presadzovanie práva;
5.	zdôrazňuje, že jej pracovné zaťaženie bolo v pôvodnom rozpočtovom rámci značne podhodnotené, v dôsledku čoho zostal úrad štrukturálne podfinancovaný a personálne poddimenzovaný; zdôrazňuje, že rastúci objem vyšetrovaní nemožno zvládnuť bez primeraného počtu zamestnancov a zdrojov, aby sa zabezpečilo, že financovanie budú sprevádzať silnejšie mechanizmy zodpovednosti a pravidelné preskúmania výkonnosti s cieľom zaručiť efektívne využívanie peňazí daňovníkov EÚ; vyzýva Komisiu, aby spolupracovala s Európskou prokuratúrou a poskytla aktualizované posúdenie jej potrieb vzhľadom na budúci viacročný finančný rámec, v ktorom by sa malo zohľadniť aj rozšírenie územnej právomoci Európskej prokuratúry na Švédsko a Poľsko; pripomína, že Európska prokuratúra je jedným z mála orgánov EÚ, ktorý poskytuje zdroje do rozpočtu EÚ v súvislosti s ochranou finančných záujmov EÚ;
6.	zdôrazňuje, že preskúmanie legislatívneho rámca, ktorým sa riadi Europol, Eurojust, OLAF a Európska prokuratúra, by malo poskytnúť príležitosti na dosiahnutie maximálnej efektívnosti pri sledovaní spoločných cieľov, najmä v boji proti podvodom, hospodárskym trestným činom, korupcii a iným činom poškodzujúcim finančné záujmy EÚ, pričom by sa malo zabrániť zdvojovaniu úsilia; zdôrazňuje, že užšia operačná spolupráca a spoločné analytické kapacity s inými agentúrami EÚ, ako sú Europol, Eurojust a OLAF, by mohli priniesť významné úspory z rozsahu a zlepšiť celkovú efektívnosť; vyzýva Európsku prokuratúru, aby nadviazala riadnu spoluprácu s inými agentúrami, ktoré sledujú spoločné ciele a ponúkajú vysoký potenciál doplnkovosti; v tejto súvislosti poukazuje najmä na novozriadený Úrad pre boj proti praniu špinavých peňazí (AMLA) a budúci Colný orgán EÚ; zdôrazňuje, že účinné odhaľovanie podvodov a finančnej trestnej činnosti závisí od skutočnej spolupráce založenej na údajoch a od výmeny informácií medzi všetkými aktérmi v rámci štruktúry EÚ na boj proti podvodom; zdôrazňuje, že táto spolupráca musí prebiehať v plnom súlade s pravidlami ochrany údajov a procesnými zárukami;
7.	pripomína záväzok Komisie urýchliť preskúmanie mandátu Európskej prokuratúry a očakáva, že toto preskúmanie povedie k rozšíreniu jej právomocí; zdôrazňuje svoje opakované výzvy na rozšírenie súdnej právomoci Európskej prokuratúry na ďalšie oblasti závažnej trestnej činnosti, ako je porušovanie sankcií EÚ; zdôrazňuje však, že takémuto rozšíreniu musí predchádzať úplné posúdenie vplyvu a dostatočné rozpočtové a ľudské zdroje na zabezpečenie operačnej účinnosti;
8.	uznáva potrebu, aby Európska prokuratúra mala k dispozícii primerané zdroje, ktoré jej umožnia vyvinúť autonómne digitálne systémy na riešenie čoraz zložitejších cezhraničných finančných trestných činov vyznačujúcich sa rastúcou sofistikovanosťou vďaka vznikajúcim digitálnym technológiám; vyjadruje znepokojenie nad oneskoreniami vo vývoji jej systému správy prípadov; berie na vedomie značné množstvo údajov, ktoré Európska prokuratúra zhromažďuje počas vyšetrovaní, najmä v zložitých finančných prípadoch, prípadoch organizovanej trestnej činnosti a prania špinavých peňazí, ktoré sa naďalej využívajú nedostatočne, a to pre nedostatok interných analytických kapacít; víta prijatie stratégie a rámca v oblasti kybernetickej bezpečnosti a vyzýva na ich rýchle a komplexné vykonávanie; nabáda Európsku prokuratúru, aby vo svojej digitálnej transformácii uprednostnila interoperabilitu a bezpečnosť údajov a zabezpečila kompatibilitu so systémami Europolu a Eurojustu a zároveň chránila základné práva;
9.	naliehavo vyzýva členské štáty, ktoré sa ešte nepripojili k Európskej prokuratúre, aby tak bezodkladne urobili s cieľom zabezpečiť skutočne celoeurópsky systém trestnej justície schopný chrániť finančné záujmy Únie a účinne reagovať na cezhraničnú organizovanú trestnú činnosť a korupciu; zdôrazňuje, že fragmentácia vyplývajúca z neúčasti oslabuje súdržnosť a efektívnosť súdnej štruktúry EÚ a že plná účasť všetkých členských štátov by výrazne posilnila schopnosť Únie odhaľovať, vyšetrovať a stíhať závažné trestné činy poškodzujúce rozpočet EÚ; pripomína, že účasť na spolupráci s Európskou prokuratúrou predstavuje základný kameň spoločnej štruktúry súdnictva a boja proti podvodom Únie, čím sa zabezpečuje účinná ochrana finančných záujmov EÚ a integrita jej inštitúcií; žiada, aby sa od všetkých budúcich členských štátov vyžadovala účasť na spolupráci s Európskou prokuratúrou ako súčasť procesu pristúpenia k EÚ s cieľom zabezpečiť jednotnú úroveň zodpovednosti, justičnej spolupráce a presadzovania v celej Únii;
10.	zdôrazňuje, že treba viesť nepretržitý a štruktúrovaný dialóg s členskými štátmi, ktoré sa už zúčastňujú na spolupráci s Európskou prokuratúrou, s cieľom riešiť praktické výzvy, ktorým čelia v boji proti porušovaniu zásad právneho štátu a korupcii; vyzýva Európsku komisiu, aby podporovala tieto členské štáty pri konkrétnom vykonávaní odporúčaní uvedených vo výročných správach o právnom štáte a aby zabezpečila, že poznatky získané v rámci Európskej prokuratúry prispejú k silnejšiemu a súdržnejšiemu prístupu k integrite súdnictva a zodpovednosti v celej Únii.

<FootprintIntro>V súlade s článkom 8 prílohy I k rokovaciemu poriadku spravodajkyňa výboru požiadaného o stanovisko vyhlasuje, že do svojho stanoviska zahrnula informácie k záležitostiam týkajúcim sa predmetu spisu, ktoré jej počas prípravy stanoviska až do jeho prijatia vo výbore poskytli títo zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti[footnoteRef:1], alebo títo zástupcovia verejných orgánov tretích krajín vrátane ich diplomatických misií a veľvyslanectiev:</FootprintIntro> [1:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Zástupcovia záujmových skupín, na ktorých sa vzťahuje medziinštitucionálna dohoda o povinnom registri transparentnosti

	Transparency International EU / EU transparency register: 501222919-71


Vypracovanie uvedeného zoznamu je vo výlučnej zodpovednosti spravodajkyne výboru požiadaného o stanovisko.

